මේ අතර අද තරගයේ දී කණ්ඩායමේ සිදු විය හැකි වෙනස්කම් පිළිබඳ යම් ඉඟියක් කළ පුහුණුකරු මිකී ආතර් කියා සිටියේ, බොහෝ විට අංක 3 පිතිකරු භානුක රාජපක්ෂ වෙනුවට ජ්‍යේෂ්ඨ ඉදිරි පෙළ පිතිකරුවකු වෙන දිනේෂ් චන්දිමාල් කැඳවා ගැනීමට ඉඩ ඇති බව යි.එමෙන්ම, කඩුලු රැකීමේ දී දුර්වලතා පෙන්නුම් කළ මිනෝද් භානුක වෙනුවටත් චන්දිමාල් ආදේශ කිරීමට ඇති හැකියාව මෙහි දී ඔහු පෙන්වා දුන්නා.එමෙන්ම, අද තරගයේ දී ශ්‍රී ලංකා වේගපන්දු බලඇණිය ශක්තිමත් කිරීමට බිනුර ප්‍රනාන්දු කැඳවීමේ අවස්ථාවක් ද ඇති බවයි ඊයේ පැවැති ප්‍රවෘත්ති සාකච්ඡාවේ දී ශ්‍රී ලංකා කණ්ඩායමේ පුහුණුකරු ඉඟි කළේ.දඟ පන්දු යවන්නන් වන අකිල ධනංජය හෝ ප්‍රවීන් ජයවික්‍රම වෙනුවට රමේෂ් මෙන්ඩිස් හෝ මහේෂ් තීක්ෂණ කණ්ඩායමට ගෙන ඒම සඳහා ද අවස්තාවක් ඇති බවත් මෙහි දී ඉඟි කෙරුණා.මේ අතර අන්තර්ජාලය ඔස්සේ ක්‍රිකට් වැඩසටහනකට එක් වූ ශ්‍රී ලංකා කණ්ඩායමේ හිටපු සුපිරි වේග පන්දු යවන්නෙකු වන ලසිත් මාලිංග කියා සිටියේ, අකිල ධනංජය හෝ ප්‍රවීන් ජයවික්‍රම වෙනුවට බිනුර ප්‍රනාන්දු කණ්ඩායමට කැඳවීම මේ මොහොතේ දී සිදු කළ යුතු නුවණැති ම ක්‍රියාව බව යි.එමෙන්ම ඉදිරිපෙළ ක්‍රීඩක භානුක රාජපක්ෂට තවත් අවස්ථාවක් ලබා දිය යුතු බව ඔහු මෙහි දී කියා සිටියා.